ЧРЕЗ

ПРЕДЕСЕДАТЕЛЯ

НА ОБЩИНСКИ СЪВЕТ РУСЕ

ДО

КМЕТА НА

ОБЩИНА РУСЕ

ПИТАНЕ ОТ:

Групата общински съветници

Продължаваме промяната – Демократична България

**Относно**: Изграждане на общински буферен паркинг, находящ се на бул.

„България" №292.

УВАЖАЕМИ ГОСПОДИН МИЛКОВ,

По време на заседание на Общински съвет - Русе на 29.02.2024 беше дискутиран материала по контролен лист №149/12.02.2024 г. От името на групата ПП-ДБ зададохме въпроси, които бяха от ключово значение за дискутираната тема. Тъй като на нито един от тях не получихме отговор, ги отправяме отново.

Моля, на основание чл. 33 (1) т. 4. от Закона за местното самоуправление и местната администрация, да отговорите на следните въпроси:

1. Защо за изграждане на общинския буферен паркинг не е използвано лицето на имота откъм бул. България, което би улеснило съществено достъпа до него, а вместо това новоизграденият паркинг е залепен до вече съществуващия буферен паркинг опериран от фирма ТИР Паркинг Русе ООД?
2. Изградена ли е самостоятелна пътна инфраструктура за достъп на тирове до паркинга?
3. В периода до въвеждане в експлоатация на общинския буферен паркинг, използван ли е за паркиране на тирове?
4. Защо пред т.нар. вход на паркинга е разчертана маркировка и са предвидени паркоместа, които биха го запушили ако бъдат използвани?
5. Защо маркировката е полагана няколко пъти, а оградата на паркинга е рязана и заварявана, видно и констатирано при посещението на общински съветници на място?
6. Защо липсва изградена ограда между паркинга, който се оперира от ТИР Паркинг Русе ООД и общинския такъв, при положение, че нямат нищо общо и все още не са минали тръжните процедури за отдаване под наем на общинския буферен паркинг?
7. Защо положената маркировка на територията на общинския буферен паркинг следва логически тази на съседния частен паркинг, при положение че нямат нищо общо?
8. В експертната оценка, която беше основа за определянето на началната тръжна цена за общинския буферен паркинг е посочено, че на територията на паркинга са изградени 2бр. санитарни преместваеми контейнери и 1бр. павилион за охрана, които липсваха при посещението на общински съветници. Къде се намират въпросните съоръжения, които са задължителна част от ТС и предмет на договора за изпълнение?
9. Какво наложи двойното увеличение на цената, определена от Община Русе за изграждането на двата съседни паркинга? В случая с оперирания от ТИР Паркинг Русе ООД цената възлиза на ок. 158 хил. лв./дка, а за общинския на около 319 хил. лв/дка.
10. Кога е стартирала проверката за незаконен строеж на територията на настоящия общински буферен паркинг (<https://obshtinaruse.bg/obshtina-ruse-predprie-merki-sreshtu-ustanoven-nezakonen-stroezh-na-obshtinskia-parking>), какво е установено, кои институции са сезирани и кога е прекратена? Установен ли е извършител, и какви административно-наказателни мерки са предприети от страна на Община Русе?
11. Община Русе давала ли е съгласие за поставяне на логото на Общината на обслужващия пункт на ТИР Паркинг Русе ООД?

Моля, предвид важността на проблема, отговорът Ви да бъде устен и в писмен вид и да бъде изпратен с електронна поща на адрес rena\_stefanova@abv.bg.

……………………………..

Рена Стефанова

Председател на групата